SHBA: Presion mbi administratën për Bengazin
Republikanët e akuzojnë administratën se ka ndryshuar komentet e shërbimeve të zbulimit për të mos u bërë objekt kritikash për trajtimin e sulmit ndaj misionit diplomatik në Bengazi
Shtëpia e Bardhë u ballafaqua me presion të fortë dje lidhur me qëndrimin dhe shpjegimet që dha për sulmin e vjetshëm terrorist ndaj misionit diplomatik amerikan në Bengazi të Libisë, ku gjetën vdekjen ambasadori amerikan dhe tre amerikanë të tjerë. Zhvillimet e fundit përfshijnë pikat e diskutimit që kishin përgatitur shërbimet e zbulimit dhe mbi të cilat u bazuan zyrtarë të administratës Obama, përfshirë ambasadoren amerikane në OKB, Susan Rice, në komentet e tyre për sulmin në Bengazi. Rrjeti mediatik ABC njofton se mesazhet elektronike të kësaj periudhe tregojnë se kishte pasur redaktime të shumta në variantin që u përgatit para komenteve të zonjës Rice. Aty mësohet se një zëdhënëse e Departamentit të Shtetit i kishte kërkuar CIA-s të eliminonte referencat për lidhje me një grup të al-Kaidës, si dhe për kërcënime të mëparshme ekstremiste, pasi informacioni mund të shfrytëzohej për të kritikuar Departamentin e Shtetit. Publikimi i këtyre hollësive e ka vënë Shtëpinë e Bardhë përballë presionit, ndërkohë që administrata ka akuzuar republikanët në Kongres se po e politizojnë çështjen e Bengazit. Zëdhënësi i Shtëpisë së Bardhë Jay Carney hodhi poshtë aludimin se Shtëpia e Bardhë ishte e përfshirë në ndonjë prapaskenë me synimin për të mbuluar të vërtetën dhe se bëhej fjalë vetëm për ndryshime stilistikore: Të enjten kryetari i Dhomës së Përfaqësuesve John Boehner tha se hetimi nga komisioni i udhëhequr nga republikanët tregon se zyrtarët e Shtëpisë së Bardhë kishin këmbëngulur që të hiqeshin referencat për terrorizëm. Zoti Boehner i bëri thirrje administratës të nxjerrë mesazhet elektronike në mënyrë që të vazhdojë hetimi: Sekretari i Shtetit John Kerry shprehu dje keqardhjen që çështja e Bengazit po politizohej: Një ligjvënës republikan ka kërkuar ngritjen e një komisioni të pavarur dypartiak për të hetuar sulmin në Bengazi.